
പാഠം അവതരിപ്പിക്കൽ
തുടക്കം
നിങ്ങൾ പൂർണ്ണമായതും വളരെ മനോഹരവുമായ ഒന്ന് ഉണ്ടാക്കിയ ഒരു സമയത്തെക്കുറിച്ച് സംസാരിക്കുക (അല്ലെങ്കിൽ ഒരു കഥ ഉണ്ടാക്കിപ്പറയുക). ഉദാഹരണത്തിന്, അത് തെറ്റുകളൊന്നുമില്ലാത്ത ഒരു പൂർണ്ണമായ എഴുത്തായിരുന്നു എന്നു പറയുക. പിന്നെ എന്തോ സംഭവിച്ചു – ഒരു കപ്പ് ചായ അതിന്മേൽ മുഴുവൻ തൂകി; മഷി പടർന്ന് അത് പൂർണ്ണമായി നശിച്ചുപോയി.
ഇന്നത്തെ പഠിപ്പിക്കലിലെ പ്രധാന കാര്യങ്ങൾ
1.	ദൈവം മനുഷ്യവർഗ്ഗത്തെ ഒരു പൂർണ്ണ ലോകത്തിൽ ആക്കി. ചിത്രം 2 കാണിക്കുക. ചിത്രത്തെ ആധാരമാക്കി ക്ലാസ്സിനോട് ചോദ്യങ്ങൾ ചോദിച്ച് പാഠം 2 ചുരുക്കമായി ആവർത്തിക്കുക.
2.	ഒരു ദിവസം ഒരു സന്ദർശകൻ ഈ തോട്ടത്തിൽ വന്നു. പാമ്പിന്റെ വേഷത്തിൽ വന്ന സാത്താനായിരുന്നു അത്. അവൻ ദൈവത്തിന്റെ ഒരു ദൂതനായിരുന്നു; എന്നാൽ അവൻ തന്റെ സ്രഷ്ടാവിനോട് മത്സരിക്കുകയും തിരിയുകയും ചെയ്തു. ദൈവത്തെക്കാൾ വലിയവനാകാൻ അവൻ ആഗ്രഹിച്ചു; അതിനാൽ അവനെ സ്വർഗ്ഗത്തിൽ നിന്ന് പുറത്താക്കി; അവൻ ദൈവത്തിന്റെ ശത്രുവായിത്തീർന്നു (ഉല്പ 3:1; യെശ 14:12-15).
3.	തോട്ടത്തിലെ എല്ലാ വൃക്ഷങ്ങളുടെയും ഫലം തിന്നാമെന്നും, നന്മതിന്മകളെക്കുറിച്ചുള്ള അറിവിന്റെ വൃക്ഷത്തിന്റേത് ഒഴികെ എന്നും ദൈവം ആദാമിനോടും ഹവ്വായോടും പറഞ്ഞിരുന്നു. അതിൽ നിന്ന് തിന്നാൽ അവർ മരിക്കുകയും ദൈവവുമായുള്ള അടുത്ത സൗഹൃദം നഷ്ടപ്പെടുകയും ചെയ്യും (ഉല്പ 2:16-17).
മനുഷ്യന്റെ വീഴ്ചയുടെ കഥ സ്വന്തം വാക്കുകളിൽ പറയുക. ഓരോ കഥാപാത്രത്തിന്റെയും വേഷം അഭിനയിച്ചു കാണിക്കാൻ കഴിഞ്ഞാൽ അത് വളരെ ഫലപ്രദമായിരിക്കും.
4.	പാമ്പിന്റെ വേഷത്തിലെത്തിയ സാത്താൻ ഹവ്വായോട് പറഞ്ഞു: “തോട്ടത്തിലെ ഒരു വൃക്ഷത്തിന്റെയും ഫലം തിന്നരുത് എന്നു ദൈവം വാസ്തവമായി അരുളിച്ചെയ്തുവോ?” (3:1).
ഹവ്വാ മറുപടി പറഞ്ഞു: “തോട്ടത്തിലെ വൃക്ഷങ്ങളുടെ ഫലം ഞങ്ങൾക്കു തിന്നാം; എന്നാൽ തോട്ടത്തിന്റെ നടുവിലുള്ള വൃക്ഷത്തിന്റെ ഫലത്തെക്കുറിച്ചോ, നിങ്ങൾ മരിക്കാതിരിക്കേണ്ടതിന് അതു തിന്നരുത്, തൊടുകയും അരുത് എന്നു ദൈവം കല്പിച്ചിരിക്കുന്നു” (3:2-3).
5.	സാത്താൻ പറഞ്ഞു: “നിങ്ങൾ മരിക്കയില്ല നിശ്ചയം … അതു തിന്നുന്ന നാളിൽ നിങ്ങളുടെ കണ്ണു തുറക്കും; നിങ്ങൾ നന്മതിന്മകളെ അറിയുന്നവരായി ദൈവത്തെപ്പോലെ ആകും” (3:4-5).
ഹവ്വായ്ക്ക് തിരഞ്ഞെടുക്കേണ്ടിയിരുന്നു. ദൈവം പറഞ്ഞതിൽ വിശ്വസിക്കാം, അല്ലെങ്കിൽ സാത്താൻ പറയുന്നതിൽ. ഇവ രണ്ടും പരസ്പരം നേർവിപരീതമായിരുന്നു. ഹവ്വാ ആ ഫലത്തിലേക്കു നോക്കി. അതു കണ്ടപ്പോൾ അവൾക്ക് ഇഷ്ടം തോന്നി; അവൾ അതു തിന്നു, ആദാമിനും കൊടുത്തു. അവനും തിന്നു (3:6-7). ചിത്രം 3 കാണിക്കുക.
ദൈവം ഒരു നുണയനാണെന്നപോലെ മനുഷ്യൻ സാത്താനെ വിശ്വസിക്കാൻ തിരഞ്ഞെടുത്തു. എന്നാൽ എപ്പോഴും നുണ പറയുന്നവൻ സാത്താനാണ്!
6.	വിലക്കപ്പെട്ട വൃക്ഷത്തിൽ നിന്ന് തിന്ന ഉടനെ ആദാമും ഹവ്വായും തങ്ങൾ ദൈവത്തെ അനുസരിച്ചില്ലെന്നും ദൈവവുമായുള്ള തുറന്നതും അടുത്തതുമായ സൗഹൃദം നഷ്ടപ്പെട്ടെന്നും അറിഞ്ഞു. അതിനാൽ അവർ ദൈവസന്നിധിയിൽ നിന്ന് ഒളിച്ച് അതിനെ ഒഴിവാക്കാൻ ശ്രമിച്ചു (3:8-13).
മനഃപാഠ വാക്യം ഹൃദിസ്ഥമാക്കൽ
ഇത് താരതമ്യേന ദൈർഘ്യമുള്ള ഒരു വാക്യമാണ്. കുട്ടികൾ ചെറിയവരാണെങ്കിൽ ആദ്യ പകുതി മാത്രം (“… പാപത്താൽ മരണവും” വരെ) പഠിപ്പിക്കുക.
കഥയോടുള്ള നമ്മുടെ പ്രതികരണം
ഈ പാഠത്തിലെ “തുടക്കം” ഭാഗം, പൂർണ്ണമായ ഒന്ന് നശിച്ചുപോയതിനെക്കുറിച്ചുള്ളത്, ക്ലാസ്സിനെ ഓർമ്മിപ്പിക്കുക. ദൈവം പൂർണ്ണമായ ഒരു ലോകം സൃഷ്ടിച്ചു; എന്നാൽ മനുഷ്യനും ദൈവവും തമ്മിലുള്ള ബന്ധം അനുസരണക്കേടിനാൽ നശിച്ചു. ഇതിനെയാണ് പാപം എന്നു പറയുന്നത്.
ആട്ടിൻകൂട്ടത്തോടൊപ്പം നിൽക്കാതെ ഓടിപ്പോയി വഴിതെറ്റിയ ഒരു ആടിന്റെ കഥയോടെ പാഠം അവസാനിപ്പിക്കുക. പാപം എന്നാൽ നാം സ്വന്തം വഴിക്ക് ഓടിപ്പോയി വഴി തെറ്റിപ്പോകുന്നതാണ് എന്നു വ്യക്തമാക്കാൻ ഇത് ഉപയോഗിക്കുക. നാം ദൈവത്തിൽ നിന്ന് അകന്ന് ജീവിക്കാൻ തിരഞ്ഞെടുക്കുമ്പോൾ, നാം സൃഷ്ടിക്കപ്പെട്ട ലക്ഷ്യം നമുക്ക് നഷ്ടമാകുന്നു.

